b'\n_START_ARTICLE_\nValdas Adamkus\n_START_SECTION_\nStudent\n_START_PARAGRAPH_\nValdas Adamkus deltok i den litauiske motstandskampen under andre verdenskrig, men flyktet i 1944, da Litauen p\xc3\xa5nytt ble invadert av Sovjet, sammen med sine foreldre til Tyskland, der han etter \xc3\xa5 ha avsluttet det litauiske gymnasiet studerte naturfag ved Ludwig-Maximilians-Universit\xc3\xa4t i M\xc3\xbcnchen, og engasjerte seg for fordrevne i Christlicher Verein Junger Menschen. I 1949 flyttet de til Amerikas forente stater og han ble p\xc3\xa5 1960-tallet utdannet bygningsingeni\xc3\xb8r ved Illinois Institute of Technology.\n_START_SECTION_\nNaturvernbyr\xc3\xa5et\n_START_PARAGRAPH_\nSiden 1970-tallet har han arbeidet i det f\xc3\xb8derale amerikanske naturvernbyr\xc3\xa5et Environmental Protection Agency, og var siden 1981 sjef for den femte region som omfattet hele Midtvesten. Han har ogs\xc3\xa5 v\xc3\xa6rt aktiv i det republikanske partiet. Da han stilte til valg som litauisk president var han fremdeles amerikansk statsborger, og det var ogs\xc3\xa5 sterk tvil blant mange om han hadde lang nok botid i Litauen til \xc3\xa5 kunne stille som presidentkandidat.\n_START_SECTION_\nPolitiker\n_START_PARAGRAPH_\nValdas Adamkus er en av de meget f\xc3\xa5 litauiske politikere som aldri har v\xc3\xa6rt beskyldt for korrupsjon, men han har v\xc3\xa6rt anklaget for sin medvirkning til at det amerikanske oljeselskapet Williams International i 1999 fikk overta det da statseide oljeraffineriet Mazeikiu Nafta i praksis helt kostnadsfritt. Mazeikiu Nafta og televerket Lietuvos telekomas som ogs\xc3\xa5 ble privatisert nesten gratis, ble ofte betegnet som Litauens \xc2\xabarves\xc3\xb8lv\xc2\xbb siden det skaffet landet store inntekter.\n_START_SECTION_\nFamilie\n_START_PARAGRAPH_\nI 1951 giftet Valdas Adamkus seg med Alma Nutautait\xc4\x97, n\xc3\xa5 Alma Adamkien\xc4\x97 som har beholdt sitt amerikanske statsborgerskap. De har ingen barn. Adamkus taler fem spr\xc3\xa5k.\n_START_SECTION_\nUtmerkelser\n_START_PARAGRAPH_\nAdamkus ble i 1998 tildelt storkors av St. Olavs Orden. I 1999 mottok han Den hvite \xc3\xb8rns orden fra Polens president.'